Fit-2 ta' Frar, qorti ta' Moska kkundannat lill-politiku tal-oppożizzjoni Russu Alexei Navalny għal sentejn u tmien xhur ħabs. L-awtoritajiet Russi ħadmu biex jiksbu l-kundanna tiegħu għall-allegat ksur tal-probation tiegħu waqt li s-Sur Navalny kien qed jirkupra fil-Ġermanja minn attentat ta' qtil minħabba avvelenament li sofra fil-Federazzjoni Russa minn aġent kimiku militari. Il-Qorti Ewropea tad-Drittijiet tal-Bniedem kienet diġà ddeterminat, fis-sentenza tagħha tal-2017, li l-kundanna tas-Sur Navalny kienet arbitrarja u manifestament irraġonevoli. L-Unjoni Ewropea tikkundanna d-deċiżjoni tal-awtoritajiet Russi li jissentenzjaw lis-Sur Navalny u tikkunsidraha inaċċettabbli peress li hija politikament motivata u tmur kontra l-obbligi internazzjonali tar-Russja fir-rigward tad-drittijiet tal-bniedem. L-Unjoni Ewropea appellat b'mod konsistenti lill-awtoritajiet Russi biex iħarsu l-obbligi nazzjonali u internazzjonali tagħhom li jirrispettaw u jiggarantixxu d-drittijiet tal-bniedem u l-ugwaljanza quddiem il-liġi, inkluż id-dritt ta' proċess ġust. L-UE ttenni l-appell tagħha għall-ħelsien immedjat u mingħajr kundizzjonijiet tas-Sur Navalny, kif ukoll ta' dawk iċ-ċittadini u l-ġurnalisti kollha li ġew detenuti talli eżerċitaw id-drittijiet tagħhom għal assemblea paċifika u l-libertà tal-espressjoni. Dawn l-iżviluppi jikkonfermaw xejra negattiva kontinwa ta' spazju li qed jiċkien għall-oppożizzjoni, is-soċjetà ċivili u l-ilħna indipendenti fil-Federazzjoni Russa. L-Unjoni Ewropea ser terġa' lura għall-kwistjoni fil-Kunsill Affarijiet Barranin li jmiss u ser tiddiskuti l-implikazzjonijiet tagħha u azzjoni ulterjuri possibbli.